Jadar (Drinjača)
Jadar je rijeka u sjeveroistočnom dijelu Bosne i Hercegovine. Nastaje od Zelenog i Studenog Jadra, koji se sastaju u Milićima. Studeni Jadar izvire u naselju Zalukovik kod Vlasenice, a Zeleni ispod Kuka (1100 m). Protječe i kroz kanjon s vertikalnim stranama. Ulijeva se u Drinjaču kod Kušlata. Porječje Jadra dijeli područja Birača i Ludmera. Ovo je prirodno mrestilište mladice, a sad u tragovima ima lipljena i pastrmke. Lokalno stanovništvo nemilice ih izlovljava. Rijeku zagađuje rudnik boksita iz Milića, koji ispušta otpadne vode. U toku godine ova voda potpuno je crvena od rude. Do Milića, oba Jadra su čiste i bistre rijeke, bez naselja i djelovanja čovjeka. Na ušću u Drinjaču, sa druge strane Jadra, uzdiže se neobično strma stijena, na čijem je vrhu sagrađena džamija. Bosanskohercegovački nobelovac, književnik Ivo Andrić, zapisao je, prolazeći pored Kušlata, često citiranu misao: Kakav ste vi Bosanac kad ne znate za Kušlat? To vam je na onom delu starog puta koji od Zvornika vodi prema središnjoj Bosni, a poznat je i po tome što je tu sagrađena prva džamija u Bosni.